钦定古今图书集成/明伦汇编/氏族典/第393卷 > 李涓
## 钦定古今图书集成/明伦汇编/氏族典/第393卷 > 李涓

按《宋史李涓传》：“涓字浩然，驸马都尉遵勖曾孙，以荫
为殿直，召试中书，易文阶至通直郎，知鄂州崇阳县。
靖康元年，京城被围，羽檄召天下兵，鄂当发二千九
百人，皆未集，涓独以所募六百，锐然请行，出家钱买
牛酒激犒之，令曰：‘吾固知无益，然世受国恩，惟直死
耳，若曹知法乎？失将者死。钧之一死，死国留名，男儿
不朽事也’。”众皆泣。即日引而东。至蔡，天大雪，与敌遇，
飞矢猬集，涓创甚，犹血战大呼，叱左右负己，遂死焉。
明年，金兵去，蔡人以其尸归。朝廷录其忠，赠朝奉郎，
官其三子。